《鄂州南楼》
宋代·陈谦

折羽沉弦思杳茫，南楼依旧倚斜阳。
江湖草树不相识，吴蜀舟车秪自忙。
万里秋声惊客枕，一天凉月浸胡床。
古今多少英雄恨，认取江南旧武昌。

作者简介：（1144—1216）宋温州永嘉人，字益之，号易庵。傅良从弟。孝宗乾道八年进士。官枢密院编修。尝陈中兴五事。光宗宁宗间，历通判江州，成都府路提点刑狱、司农少卿等官。金兵深入，以宝谟阁待制副宣抚江西、湖北。早有隽声，后因依附韩侂胄，为士论所薄。有《易庵集》等。